A-mɔth 2
Ji̱ Mo-ab
1
Nɛmɛ ɛ min lar Kuoth Nhial ɛ,
“Kɛ ɣöö ci Mo-ab dueer kööt,
/cä riɛkdɛ bi ka̱m thia̱k,
kɛ ɣöö cikɛ cɔ̱w kua̱r Ɛ-dɔm
waŋ ala ŋɛ̈th.
2
Kɛ kui̱ ɛmɔ, bä Mo-ab
cua̱th kɛ mac,
kä bɛ tiëc Kɛ-ri-yoth
ti̱n buɔ̱m buɔ̱ɔ̱m ben pɛt ɛ pɛt,
kä bi Mo-ab cu li̱w rɛy rɔlä,
rɛy ko̱o̱kä kɛnɛ lul kaaŋä.
3
Bä kuäärɛ näk ni däärɛ,
kä bä kua̱r kɔaarɛ näk
kɛ jɛ kɛɛl,”
ruac ni Kuoth Nhial.
Ji̱ Juda
4
Nɛmɛ ɛ min lar Kuoth Nhial ɛ,
“Kɛ kui̱ kä ɣöö ci Juda ciaŋ ya̱r
ni kä diɔ̱k, ɛpuc,
kä ni kä ŋuaan,
/cä bi kac jɔk kɛ riɛk
in nöŋä kɛ,
kɛ ɣöö cikɛ ŋuɔ̱t Kuɔth Nhial dhɔt,
kä /ke̱nkɛ lueekɛ käp,
kä ci ka̱a̱cni gua̱ni
kɛ cu buath jɔ̱ɔ̱r.
5
Kɛ kui̱ ɛmɔ, bä mac yuɔr Juda,
kä bɛ tiëc Jɛ-ru-tha-lɛm
ti̱n buɔ̱m buɔ̱ɔ̱m ben
pɛt ɛ pɛt.”
Riɛk ji̱ I-thɛ-rɛl
6
Nɛmɛ ɛ min lar Kuoth Nhial ɛ,
“Kɛ ɣöö ci I-thɛ-rɛl ciaŋ ya̱r
ni kä diaal,
/cä riɛkdiɛn bi ka̱m thia̱k,
kɛ ɣöö cikɛ ji̱ cuŋni kɔak
kɛ go̱r yio̱o̱ni,
kä ca ga̱y go̱o̱r ni wa̱a̱ri,
7
kɛn dɔany kɛ wuɔ̱th nɛɛni
ti̱n ga̱y piny kɛ ciökiɛn,
kä penkɛ nɛy ti̱n mua̱l mua̱a̱l
cuŋkiɛn,
kä wut kɛnɛ gua̱n wäkɛ duëël
kɛ nyam kɛl,
kɛ ɣöö nɔ cikɛ ciötdä
in rɛl rɔ cu lɔth,
8
kä tɔ̱ɔ̱ykɛ thäri yi̱kni kuthni
baaŋ kɛ
bieyni ti̱n ca pɛ̈c
kɛ ŋuälkiɛn,
kä yɔ̱ŋkɛ rɛy luaak Kuɔthdiɛn
kɛ kɔaŋ nɛɛni ti̱n ca
mac karaamni.
9
“Kä cua ji̱ Ɛ-mor lɛni
näk nhiamdiɛn,
nɛy tëë päär bäriɛn
nikɛ bär ŋuër,
kä ce̱t buɔ̱mdiɛn nikɛ buɔ̱m
jiaath gilä.
Kä cua kɛ däk ni ciökni
amäni karkiɛn.
10
Kä ɣän bä, cä yɛ nööŋ raar
muun I-jëp,
kä cua yɛ bo̱th däär dɔaar
kɛ run ti jiɛn ŋuaan,
kɛ ɣöö bia mun ji̱ Ɛ-mor
tɔ̱tɔ̱ ben ka̱n.
11
Cua tha̱a̱ŋ gankun jak kä go̱o̱k,
kä cua tha̱a̱ŋ ŋuɛ̈tnikun ley rɔ.
Ɛ ɣän i̱ /cia nɔmɔ dee luäŋ kɛ ga̱k,
kua /ciɛ jɛn
lö gaat I-thɛ-rɛl?”
ruac ni Kuoth Nhial.
12
“Kä cia nɛy ti̱n cä ley rɔ jak
kä ya̱rkɛ ya̱cdiɛn
kɛ yɔ̱ŋ kɔaŋ,
kä cia go̱o̱k pen la̱t
ruaacni go̱o̱kä.
13
Nɛnɛ jɛ, bä yɛ pi̱em piny
gua̱thnikun,
bia cu cuit ce̱tkɛ thurbil
mi ci thia̱a̱ŋ kɛ ɣa̱c bɛɛl.
14
/Ci pual puaalkun rɔ̱
bi luäŋ kɛ bar,
kä bi buɔ̱m buɔ̱ɔ̱mkun
thil lua̱ŋ,
cäŋɛ ni wääthdun cɛ rɔ
bi luäŋ kɛ ka̱n li̱th,
15
/ci gua̱n kui̱n kueen bi cuɔ̱ŋ,
/ci pual puaal rɔ
bi luäŋ kɛ ba̱r,
amäni gua̱n jöŋköör cɛ rɔ
bi luäŋ kɛ le̱ny.
16
Ɛn cäŋ ɛ mɔ bi bum lɔc
kä wäthkun rɔ bar baaŋ
a thil bi̱i̱,”
ruac ni Kuoth Nhial.
